text: Danfoss Universe fik idag besøg af gæst nr. 1.000.000
  02 august 2011 kl. 12.14
  12-årige Benjamin Christensen blev gæst nr. 1.000.000 i Danfoss Universe. I den anledning fik han en oplevelsespakke til 30 personer og science-legetøj for 30.000 kr.
  - Jeg er stolt af, at vi i Danfoss Universe har kunnet begejstre så mange for naturvidenskab. Vi har brug for flere kreative, nytænkende unge iværksættere. Med Danfoss Universe er vi hver dag med til at inspirere til, at flere får lyst til at uddanne sig inden for naturvidenskab og teknologi, siger bestyrelsesformand Jørgen Mads Clausen.
   
  I år er søgningen til de naturvidenskabelige uddannelser steget.
  - Vi er rigtig glade for, at vi igen i år kan opleve en stigning i ansøgere til SDU. Det har været et langt sejt træk at få flere unge til at søge de naturvidenskabelige fag, og det er godt at høre, at Danfoss Universe nu har haft over en million besøgende. Jeg tror, det er vigtigt at vi stimulerer interessen for naturvidenskab i en meget tidlig alder, og det er der god mulighed for i Danfoss Universe, siger rektor for Syddansk Universitet Jens Oddershede.
  